Period: Old Babylonian
Genre: Literary
Transliteration:
<SURFACE>
a zid-da numun zid-da
lugal {d}en-lil₂-le mu pad₃-da
a zid-zid-da numun zid-zid-da
{d}nin-urta {d}en-lil₂-le mu pad₃-da
lugal-ŋu₁₀ mu-zu ga-am₃-pad₃-da-de₃
{d}nin-urta ŋe₂₆-e lu₂-zu lu₂-zu
ŋe₂₆-e mu-zu ga-am₃-pad₃-da-de₃
lugal-ŋu₁₀ u₈ sila₄ na-an-tu-ud
u₈ sila₄ na-an-tu-ud u₈ {udu}utua₂ na-an-tu-ud
ŋe₂₆-e mu-zu ga-am₃-pad₃-da-de₃
lugal-ŋu₁₀ ud₅-e maš₂ na-an-tu-ud
ud₅-e maš₂ na-an-tu-ud maš₂-ud₅-da na-an-tu-ud
ŋe₂₆-e mu-zu ga-am₃-pad₃-da-de₃
lugal-ŋu₁₀ ab₂-e amar na-an-tu-ud
ab₂-e amar na-an-tu-ud ab₂ gud-ab₂-ba na-an-tu-ud
ŋe₂₆-e mu-zu ga-am₃-pad₃-da-de₃
lugal-ŋu₁₀ eme₃ amar na-an-tu-ud
eme₃ amar na-an-tu-ud...anše...
ŋe₂₆-e mu-zu ga-am₃-pad₃-da-de₃
lugal-ŋu₁₀ lu₂-ulu₃ dumu na-an-tu-ud
lu₂-ulu₃ dumu na-an-tu-ud {d}nin-urta lugal-e...
lugal-da gu na-an-tu-ud
lugal-da še na-an-tu-ud
id₂-da a-eštub mu-da-ab-si
a-šag₄-ga še gu-nu mu-da-ab-mu₂
ambar-ra <unk>{ku₆} suhur{ku₆} mu-da-ab-si
ŋiš-gi gi sumun gi henbur mu-da-ab-mu₂
tir-tir šeg₉ šeg₉-bar mu-da-ab-si
an-edin-na {ŋiš}maš-gurum mu-da-ab-mu₂
pu₂{ŋiš}kiri₆ lal₃ ŋeštin mu-da-ab-si
e₂-gal-la zi su₃-ud-ŋal₂ mu-da-ab-mu₂
bal-bal-e {d}nin-urta-kam

Cuneiform:
<SURFACE>
𒀀𒍣𒁕𒆰𒍣𒁕
𒈗𒀭𒂗𒆤𒇷𒈬𒅆𒊒𒁕
𒀀𒍣𒍣𒁕𒆰𒍣𒍣𒁕
𒀭𒎏𒅁𒀭𒂗𒆤𒇷𒈬𒅆𒊒𒁕
𒈗𒈬𒈬𒍪𒂵𒀀𒀭𒅆𒊒𒁕𒉈
𒀭𒎏𒅁𒂷𒂊𒇽𒍪𒇽𒍪
𒂷𒂊𒈬𒍪𒂵𒀀𒀭𒅆𒊒𒁕𒉈
𒈗𒈬𒇇𒃢𒈾𒀭𒌅𒌓
𒇇𒃢𒈾𒀭𒌅𒌓𒇇𒇻𒁦𒈾𒀭𒌅𒌓
𒂷𒂊𒈬𒍪𒂵𒀀𒀭𒅆𒊒𒁕𒉈
𒈗𒈬𒍚𒂊𒈧𒈾𒀭𒌅𒌓
𒍚𒂊𒈧𒈾𒀭𒌅𒌓𒈧𒍚𒁕𒈾𒀭𒌅𒌓
𒂷𒂊𒈬𒍪𒂵𒀀𒀭𒅆𒊒𒁕𒉈
𒈗𒈬𒀖𒂊𒀫𒈾𒀭𒌅𒌓
𒀖𒂊𒀫𒈾𒀭𒌅𒌓𒀖𒄞𒀖𒁀𒈾𒀭𒌅𒌓
𒂷𒂊𒈬𒍪𒂵𒀀𒀭𒅆𒊒𒁕𒉈
𒈗𒈬𒊩𒀲𒀫𒈾𒀭𒌅𒌓
𒊩𒀲𒀫𒈾𒀭𒌅𒌓...𒀲...
𒂷𒂊𒈬𒍪𒂵𒀀𒀭𒅆𒊒𒁕𒉈
𒈗𒈬𒇽𒍇𒌉𒈾𒀭𒌅𒌓
𒇽𒍇𒌉𒈾𒀭𒌅𒌓𒀭𒎏𒅁𒈗𒂊...
𒈗𒁕𒄖𒈾𒀭𒌅𒌓
𒈗𒁕𒊺𒈾𒀭𒌅𒌓
𒀀𒇉𒁕𒀀𒄞𒈬𒁕𒀊𒋛
𒀀𒊮𒂵𒊺𒄖𒉡𒈬𒁕𒀊𒊬
𒆹𒊏<unk>𒄩𒋦𒄩𒈬𒁕𒀊𒋛
𒄑𒄀𒄀𒌀𒄀𒆕𒈬𒁕𒀊𒊬
𒌁𒌁𒊾𒊾𒁇𒈬𒁕𒀊𒋛
𒀭𒂔𒈾𒄑𒈦𒃵𒈬𒁕𒀊𒊬
𒇥𒄑𒊬𒋭𒃾𒈬𒁕𒀊𒋛
𒂍𒃲𒆷𒍣𒋤𒌓𒅅𒈬𒁕𒀊𒊬
𒁄𒁄𒂊𒀭𒎏𒅁𒄰